  Россиысь Олимпи комитетлэн пресс-службаез Анжелика Тихонова корреспондент Удмуртиысь биатлонистка Ульяна Нигматуллина Пекинын Олимпи шудонъёсын нылкышноослэн эстафетаязы кыкетӥ инты басьтӥз. Спортсменкамы берпуметӥ, ньылетӥ, этапез бызиз. Нырысетӥ этапе Россия понна Ирина Казакевич потӥз. Нылмурт выдыса но сылыса ыбылӥськонъёсаз быдэн одӥг мишеньзэ ворсатэк кельтӥз но эстафетазэ нырысетӥ интыын мынӥсь Германилэн командаезлэсь 16.9 секундлы кыльыса сизьыметӥ интыын сётӥз. Кыкетӥ этапез Кристина Резцова бызиз. Спортсменка нырысетӥ ыбылӥськоназ одӥг ватсаса патрон кутӥз, нош кыкетӥ ыбылӥськонзэ чылкыт ортчиз. Озьы Россилэсь командазэ нырысетӥ интые поттӥз. Кыкетӥ интыын мынӥсь итальянка солэсь 10.7 секундлы кылиз. Куинетӥ этапе Светлана Миронова потӥз. Со выдыса ыбылӥськонзэ чылкыт ортчиз, нош сылыса ыбылӥськоназ одӥг штраф круге пыроно луиз. Озьы ке но, эстафетазэ куинетӥ интыын сётӥз, нырысетӥ мынӥсь шведкалэсь 13.5 секундлы гинэ кылиз. Ньылетӥ, йылпумъясь, этапез Удмуртиысь Ульяна Нигматуллина ортчиз. Спортсменкамы нырысетӥ рубежзэ чылкыт ортчиз, нош сылыса ыбылӥськонын ватсаса одӥг патрон кутоно луиз. Финише, нырысетӥ мынӥсьёслэсь 12 секундлы кыльыса, кыкетӥ вуиз но Россилэн командаезлы азвесь медаль вайиз. Нырысетӥ Швециысь команда вуиз. Соос дистанциез 1:11:03.9 дыр ӵоже ортчизы (0+6). Командазы понна Линн Перссон, Мона Брорссон, Ханна Ӧберг, Эльвира Ӧберг бызьылӥзы. Куинетӥ, шведкаослэсь 37,4 секундлы кыльыса, немкаос луизы (0+6). Германия понна Ванесса Фойгт, Ванесса Хинц, Франциска Пройс, Денизе Херманн ӵошатскизы. Ватсалом, 19-тӥ тулыспалэ Ульяна Нигматуллина масс-стартэ пыриськоз. Ӵошатсконъёс асьме дыръя 13 часын кутскозы. Тодэ вайытом, спортсменкамы Олимпи шудонъёсын суро эстафетаын бронза медаль утӥз ни. Тегъёс: Удмуртия Биатлон Россия УльянаНигматуллина Олимпиада  